คาดสัปดาห์หน้าเงินบาทกรอบ31.60-32.00
ศูนย์วิจัยกสิกรไทยคาดสัปดาห์หน้าบาทกรอบ31.60-32.00 บาท/ดอลล่าร์แนะจับตาเงินเฟ้อเดือนมิ.ย. ของไทย
30 มิ.ย. 2555

ศูนย์วิจัยกสิกรไทยคาดสัปดาห์หน้าบาทกรอบ31.60-32.00 บาท/ดอลล่าร์แนะจับตาเงินเฟ้อเดือนมิ.ย. ของไทย 
ศูนย์วิจัยกสิกรไทย จำกัด รายงานว่า เงินบาทกลับมาแข็งค่าช่วงท้ายสัปดาห์ ขณะที่เริ่มมีสัญญาณบวกจากที่ประชุมสุดยอดผู้นำยุโรป (EU Summit) โดยเงินบาทเคลื่อนไหวในกรอบที่อ่อนค่าในช่วงเวลาส่วนใหญ่ของสัปดาห์ เนื่องจากตลาดทยอยลดความคาดหวังที่มีต่อแผนการแก้วิกฤติที่เป็นรูปธรรมจากที่ ประชุมสุดยอดผู้นำยุโรป (ช่วงระหว่าง 28-29 มิ.ย.) นอกจากนี้ เงินบาทยังมีปัจจัยลบจากความต้องการเงินดอลลาร์ฯ ในช่วงสิ้นเดือนของกลุ่มผู้นำเข้าอีกด้วย อย่างไรก็ดี เงินบาทกลับมาแข็งค่าขึ้นและล้างช่วงติดลบทั้งหมดลงในวันทำการสุดท้ายของ สัปดาห์ ท่ามกลางแรงซื้อคืนสินทรัพย์เสี่ยงของนักลงทุน หลังมีสัญญาณว่า ผู้นำยุโรปสามารถบรรลุข้อตกลงเพื่อช่วยบรรเทาวิกฤติหนี้ ในวันศุกร์ (29 มิ.ย.) เงินบาทอ่อนค่ามาที่ 31.71 เทียบกับระดับ 31.70 บาทต่อดอลลาร์ฯ ในวันศุกร์ก่อนหน้า (22 มิ.ย.)
สำหรับแนวโน้มสัปดาห์ถัดไป (2-6 ก.ค.) เงินบาทอาจเคลื่อนไหวในกรอบ 31.60-32.00 บาทต่อดอลลาร์ฯ โดยต้องจับตารายงานอัตราเงินเฟ้อเดือนมิ.ย. ของไทยรวมถึงการตอบรับ ของตลาดหลังผลการประชุมสุดยอดผู้นำยุโรป และการเยือนกรีซของกลุ่มเจ้าหนี้ Troika (EU-IMF-ECB) และสถานการณ์วิกฤติหนี้ยุโรป ส่วนตัวเลขเศรษฐกิจสหรัฐฯ ที่สำคัญ ได้แก่ ดัชนี ISM ภาคการผลิตและภาคบริการ ตัวเลขตลาดแรงงานเดือนมิ.ย. ยอดสั่งซื้อของโรงงานราย จ่ายเพื่อการก่อสร้างเดือนพ.ค. และจำนวนผู้ขอรับสวัสดิการว่างงานรายสัปดาห์ อนึ่ง ตลาดการเงินสหรัฐฯ จะปิดทำการในวันที่ 4 ก.ค. เนื่องในวันชาติสหรัฐฯ